text: Sartans a Durbant regardé.
   Andoi sont mu et esbahi
   Que avenu lor est ainsi
   Que par I homme conquis sont.
   N'est merveille se duel en ont ;
   Car en tout le pays n'avoit
   Si preu com li mains preus estoit
   D'aus II ; ce tesmoigne chascuns,
   Grant et moien, et li communs.
   Folio40r
   Durbans à Sartan recorda
   La convenance que il a
   À celui qui les a conquis.
   PageV02P037
   "Miex vorroie estre mors que vis,"
   Fait Sartans. "Ainsi m'aït Diex.
   Mais ne muet pas de ce mes diex
   Que la coustume est abatue :
   Autre chose y a qui me tue
   Et me destraint le cuer si fort,
   Que de duel croi recevoir mort.
   Bien savez k'en couvent avoie
   Que je combatre me devoie,
   Pour Lyadès, d'ier en quinzaine,
   Dont iert la tierce karantaine,
   C'on ne puet plus avant aler
   De combatre pour li sauver.
   Avoie gage receü.
   Or est moi et li mescheü ;
   Arse iert, et je deshonnorez.
   Dolans sui quant je sui menez
   À ce que aidier ne li puis ;
   Car tout mon cors en tel point truis
   Que ne cuit que je jamais soie
   En point que armes porter doie.
   Plus sui dolans, foi que Dieu doi,
   Pour li, que ne soie pour moi,
   De ce que je sui en tel point."
  